SK Úradný vestník Európskej únie L 170/3

NARIADENIE KOMISIE (EÚ) 2017/1164

z 22. júna 2017,

ktorým sa menia prílohy II a III k nariadeniu Európskeho parlamentu a Rady (ES) č. 396/2005, pokiaľ ide o maximálne hladiny rezíduí akrinatrínu, metalaxylu a tiabendazolu v určitých produktoch alebo na nich

(Text s významom pre EHP)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na nariadenie Európskeho parlamentu a Rady (ES) č. 396/2005 z 23. februára 2005 o maximálnych hladinách rezíduí pesticídov v alebo na potravinách a krmivách rastlinného a živočíšneho pôvodu a o zmene a doplnení smernice Rady 91/414/EHS (1), a najmä na jeho článok 14 ods. 1 písm. a) a článok 49 ods. 2,

keďže:

(1) Maximálne hladiny rezíduí (ďalej len „MRL“) akrinatrínu boli stanovené v časti A prílohy III k nariadeniu (ES) č. 396/2005. MRL metalaxylu a tiabendazolu boli stanovené v prílohe II a v časti B prílohy III k uvedenému nariadeniu.

(2) Pokiaľ ide o akrinatrín, Európsky úrad pre bezpečnosť potravín (ďalej len „úrad“) predložil v súlade s článkom 12 ods. 1 nariadenia (ES) č. 396/2005 (2) odôvodnené stanovisko k preskúmaniu existujúcich MRL. Navrhol zmeniť vymedzenie rezíduí. Zistil, že existuje riziko pre spotrebiteľov, pokiaľ ide o MRL v prípade banánov, melónov, paprík, vodových melónov a marhúľ. Preto je vhodné tieto MRL znížiť. V prípade ostatných produktov odporučil existujúce MRL zvýšiť alebo zachovať. Dospel k záveru, že pokiaľ ide o MRL v prípade valeriánky poľnej, čakanky štrbákovej širokolistej, žeruchy siatej, rukoly, červenej horčice, sóje fazuľovej a všetkých produktov živočíšneho pôvodu, niektoré informácie neboli k dispozícii, a preto je potrebné, aby manažéri rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že bez ohľadu na zistené chýbajúce údaje nebola rozhodujúca správna poľnohospodárska prax v súlade so schválenými obmedzeniami týkajúcimi sa akrinatrínu v prípade jadrového ovocia, marhúľ, čerešní, broskýň, sliviek, jahôd, banánov, cesnaku, cibule, rajčiakov, paprík, baklažánov, okry (ibišteka jedlého), tekvicovitých s jedlou šupou, uhoriek nakladačiek, cukiet, melónov, tekvice, vodových melónov, hlávkového šalátu, fazule (čestvej, so strukmi) a sóje fazuľovej a že je potrebné, aby manažéri rizík vykonali ďalšie posúdenie. MRL by sa v prípade týchto produktov mali stanoviť na úrovni špecifického limitu detekcie (ďalej len „kvantifikačný limit“).

(3) Pokiaľ ide o metalaxyl, úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (3). Navrhol zmeny vo vymedzení rezíduí a odporučil znížiť MRL v prípade hlávkovej kapusty, kapusty čínskej, kalerábu, špenátu, špenátovej repy (listovej repy), fazule (čerstvej, so strukmi alebo bez strukov), hrachu (čerstvého, so strukmi alebo bez strukov), špargle, póru, fazule (suchej), hrachu (suchého), lupín (suchých), ľanových semien, maku siateho, semien repky, horčicových semien, semien ľaničníka siateho, kukurice, mäsa a tuku z ošípaných, mäsa a tuku z hovädzieho dobytka, mäsa a tuku z oviec, mäsa a tuku z kôz, mäsa a tuku z hydiny, mlieka a vtáčích vajec. Dospel k záveru, že pokiaľ ide o MRL v prípade grapefruitov, pomarančov, citrónov, limiet, mandarínok, jabĺk, hrušiek, stolového hrozna, muštového hrozna, jahôd, cibule, paprík, sóje fazuľovej, pečene a obličiek z ošípaných, pečene a obličiek z oviec a pečene z hydiny, niektoré informácie neboli k dispozícii, a preto je potrebné, aby manažéri rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia. Úrad dospel k záveru, že pokiaľ ide o MRL v prípade dúl, mišpúľ, lokvátu, avokáda, uhoriek nakladačiek, semien bavlníka, jačmeňa, pohánky, prosa, ovsa, ryže, raže, ciroku, pšenice, korenín zo semien a cukrovej repy (koreňov), neboli k dispozícii žiadne informácie, a preto je potrebné, aby manažéri rizík vykonali ďalšie posúdenie. MRL by sa v prípade týchto produktov mali stanoviť na úrovni špecifického limitu detekcie (ďalej len „kvantifikačný limit“). MRL v prípade plodových korenín by sa mali stanoviť ako dočasné MRL. Tieto MRL sa preskúmajú; pri preskúmaní sa zohľadnia informácie dostupné počas štyroch rokov od uverejnenia tohto nariadenia.

(4) Pokiaľ ide o tiabendazol, úrad predložil odôvodnené stanovisko k existujúcim MRL v súlade s článkom 12 ods. 1 nariadenia (ES) č. 396/2005 (4). Zistil, že existuje riziko pre spotrebiteľov, pokiaľ ide o MRL v prípade manga a pestovaných húb. Preto je vhodné tieto MRL znížiť. Úrad navrhol zmeniť vymedzenie rezíduí v prípade mlieka a iných produktov živočíšneho pôvodu. Odporučil znížiť MRL v prípade jabĺk, hrušiek, zemiakov, čakanky obyčajnej listnatej (šalátovej), svaloviny a tuku z ošípaných a svaloviny a tuku z hydiny. V prípade ostatných produktov odporučil existujúce MRL zvýšiť alebo zachovať. Dospel k záveru, že pokiaľ ide o MRL v prípade grapefruitov, pomarančov, citrónov, limiet, mandarínok, dúl, mišpúľ, lokvátu, kumkvátov, avokád, banánov, papáje, zemiakov, čakanky obyčajnej listnatej (šalátovej) a všetkých produktov živočíšneho pôvodu, niektoré informácie neboli k dispozícii, a preto je potrebné, aby manažéri rizík vykonali ďalšie posúdenie. Keďže neexistuje žiadne riziko pre spotrebiteľov, MRL by sa v prípade uvedených produktov mali stanoviť v prílohe II k nariadeniu (ES) č. 396/2005 na existujúcej úrovni alebo na úrovni určenej úradom. Tieto MRL sa preskúmajú; počas preskúmania sa zohľadnia informácie dostupné počas dvoch rokov od uverejnenia tohto nariadenia.

(5) Pokiaľ ide o produkty, v prípade ktorých nie je povolené použitie príslušného prípravku na ochranu rastlín a v prípade ktorých neexistujú dovozné tolerancie ani maximálne hladiny rezíduí podľa kódexu (ďalej len „CXL“), MRL by sa mali stanoviť na úrovni špecifického kvantifikačného limitu alebo by sa mali uplatňovať štandardné MRL, ako sa stanovuje v článku 18 ods. 1 písm. b) nariadenia (ES) č. 396/2005.

(6) Komisia konzultovala s referenčnými laboratóriami Európskej únie pre rezíduá pesticídov o potrebe upraviť určité kvantifikačné limity. V prípade viacerých látok uvedené laboratóriá uznali, že pokiaľ ide o určité komodity, technický rozvoj si vyžaduje stanovenie špecifických kvantifikačných limitov.

(7) Na základe odôvodnených stanovísk úradu a vzhľadom na faktory relevantné pre predmetnú záležitosť spĺňajú príslušné úpravy MRL požiadavky článku 14 ods. 2 nariadenia (ES) č. 396/2005.

(8) V rámci Svetovej obchodnej organizácie sa uskutočnili konzultácie o nových MRL s obchodnými partnermi Únie a ich pripomienky boli zohľadnené.

(9) Nariadenie (ES) č. 396/2005 by sa preto malo zodpovedajúcim spôsobom zmeniť.

(10) S cieľom umožniť bežné obchodovanie s produktmi, ich spracovanie a spotrebu by sa v tomto nariadení malo stanoviť prechodné opatrenie pre produkty, ktoré boli vyprodukované pred úpravou MRL a pri ktorých je na základe informácií zachovaná vysoká úroveň ochrany spotrebiteľa. Keďže pri súčasných MRL nie je možné vylúčiť riziko pre spotrebiteľov, mala by od dátumu uplatňovania tohto nariadenia platiť pre všetky produkty hodnota 0,01 mg/kg akrinatrínu v a na banánoch, melónoch, paprikách, vodových melónoch, broskyniach a marhuliach a hodnota 0,01 mg/kg tiabendazolu v a na mangu a pestovaných hubách.

(11) Skôr ako sa začnú upravené MRL uplatňovať, by sa mala poskytnúť primeraná lehota s cieľom umožniť členským štátom, tretím krajinám a prevádzkovateľom potravinárskych podnikov, aby sa pripravili na plnenie nových požiadaviek, ktoré z úprav MRL vyplynú.

(12) Opatrenia stanovené v tomto nariadení sú v súlade so stanoviskom Stáleho výboru pre rastliny, zvieratá, potraviny a krmivá,

PRIJALA TOTO NARIADENIE:

Článok 1

Prílohy II a III k nariadeniu (ES) č. 396/2005 sa menia v súlade s prílohou k tomuto nariadeniu.

Článok 2

Nariadenie (ES) č. 396/2005 v znení pred zmenou týmto nariadením sa naďalej uplatňuje na produkty, ktoré boli vyprodukované pred 21. januárom 2018:

1. v prípade účinnej látky metalaxyl vo všetkých produktoch a na nich;

2. v prípade účinnej látky akrinatrín vo všetkých produktoch a na nich okrem banánov, melónov, paprík, vodových melónov, broskýň a marhúľ;

3. v prípade účinnej látky tiabendazol vo všetkých produktoch a na nich okrem manga a pestovaných húb.

Článok 3

Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.

Uplatňuje sa od 21. januára 2018.

Toto nariadenie je záväzné v celom rozsahu a priamo uplatniteľné vo všetkých členských štátoch. V Bruseli 22. júna 2017 Za Komisiu predseda Jean-Claude JUNCKER

(1) Ú. v. EÚ L 70, 16.3.2005, s. 1.

(2) Európsky úrad pre bezpečnosť potravín, Odôvodnené stanovisko k preskúmaniu existujúcich maximálnych hladín rezíduí (MRL) akrinatrínu podľa článku 12 nariadenia (ES) č. 396/2005 [Reasoned opinion on the review of the existing maximum residue levels (MRLs) for acrinathrin according to Article 12 of Regulation (EC) No 396/2005]. Vestník EFSA (EFSA Journal) (2015) 13(7):4203.

(3) Európsky úrad pre bezpečnosť potravín, Odôvodnené stanovisko k spoločnému preskúmaniu existujúcich maximálnych hladín rezíduí (MRL) účinných látok metalaxyl a metalaxyl-M [Reasoned opinion on combined review of the existing maximum residue levels (MRLs) for the active substances metalaxyl and metalaxyl-M]. Vestník EFSA (EFSA Journal) (2015) 13(4):4076.

(4) Európsky úrad pre bezpečnosť potravín, Odôvodnené stanovisko k revízii preskúmania existujúcich maximálnych hladín rezíduí (MRL) tiabendazolu [Reasoned opinion on the revision of the review of the existing maximum residue levels (MRLs) for thiabendazole]. Vestník EFSA (EFSA Journal) (2016) 14(6):4516.